दरअसल ‘वैश्विक’ और ‘स्थानीय’ में अंतर्विरोध नहीं होगा, यदि ‘वैश्विक’ एक अप्रभुत्वपरक, अन-औपनिवेशिक और मानवीय भूमि पर फले-फूले। एक सच्चे वैश्वीकरण को मानवीय स्वाधीनता का अपहरणकर्ता नहीं होना चाहिए जबकि व्यक्ति के महज उपभोक्ता में बदल जाने पर यही घटित होता है। मुक्तिबोध की एक कथा है, ‘पक्षी और दीमक’। पक्षी को एक व्यापारी से दीमक ले कर खाने की लत लग जाती है। उसे हर बार अपना एक पंख नोच कर देना पड़ता है। धीरे-धीरे पक्षी का पंख के अभाव में उड़ना बंद हो गया। अब वह सिर्फ फुदक पाता था, पर उसे दीमक खाने का चस्का लग गया था। उसकी स्वाधीनता खोती गई। एक दिन कुछ सोच कर पक्षी ने मेहनत से दीमकों का एक ढेर इकट्ठा किया और दीमक बेचने वाले को देख कर कहा, ये अपने दीमक ले कर मेरे पंख वापस कर दो। दीमक के व्यापारी ने कहा, ‘मैं पंख ले कर दीमक बेचता हूं, दीमक ले कर पंख नहीं देता।’ उपभोक्तावाद और जातिवादी, जातीय या धार्मिक कठमुल्लेपन के सौदागरों को आदमी अपनी स्वाधीनता एक-एक कर इसी तरह सौंप रहा है।